b"\n_START_ARTICLE_\nMans historie\n_START_PARAGRAPH_\nMans historie ang\xc3\xa5r \xc3\xb8ya Man (engelsk Isle of Man) som ligger Irskesj\xc3\xb8en mellom Irland og Storbritannia. Man ble skilt fra Irland og Storbritannia en gang rundt 8000 f.Kr. Det synes som om \xc3\xb8ya ble bosatt av mennesker en gang f\xc3\xb8r 6500 f.Kr. \xc3\x98ya har blitt bes\xc3\xb8kt av ulike handelsmenn og sj\xc3\xb8r\xc3\xb8vere i alle \xc3\xa5r. Etter at folk fra Irland bosatte seg p\xc3\xa5 \xc3\xb8ya i tidlig middelalder ble befolkningen kristnet._NEWLINE_I tiden etter ble Man bes\xc3\xb8kt av sj\xc3\xb8farende nordmenn, vikinger, som etter hvert slo seg ned og etter hvert blandet seg med befolkningen. Det f\xc3\xb8rte til en 400 \xc3\xa5rs periode hvor Man ble preget av norr\xc3\xb8n kultur og tidvis var underlagt kongerike Norge som en del av Konged\xc3\xb8mmet Mann og \xc3\x98yene. Stedsnavn og den gamle tingordningen p\xc3\xa5 Tynwald (Tingvoll) vitner om den historiske norr\xc3\xb8ne tilstedev\xc3\xa6relsen p\xc3\xa5 \xc3\xb8ya. I 1266 avga kong Magnus Lagab\xc3\xb8te \xc3\xb8ya til Skottland. I 1333 ble Man gitt William Montagu, 1. jarl av Salisbury, som hans personlig eiendom av den engelske kongen, noe som varte fram til den engelske borgerkrigen. Etter at hertugen av Atholl fikk suverenitet over \xc3\xb8ya ble Man underlagt den britiske tronen i 1765 og er derfor ikke en del av Storbritannia. Siden 1866 har Man v\xc3\xa6rt kronbesittelse og styres stort sett som en selvstendig stat med egne lovgivende forsamlinger og lover, mens ansvaret for utenriksforbindelser og forsvar ivaretas av Storbritannia, og Man regnes derfor ikke som en selvstendig, suveren stat.\n_START_SECTION_\nForhistorie\n_START_PARAGRAPH_\nFor rundt 8500 \xc3\xa5r siden da havniv\xc3\xa5et steg p\xc3\xa5 grunn av smeltende isbreer ble Man en \xc3\xb8y, l\xc3\xb8srevet fra mesolittiske Britannia som selv ble l\xc3\xb8srevet fra kontinentale Europa i den samme prosessen. Det har eksistert en landbro mellom Man og Cumbria f\xc3\xb8r denne tiden, skj\xc3\xb8nt lokaliseringen og \xc3\xa5pningen av landbroen har forblitt d\xc3\xa5rlig forst\xc3\xa5tt._NEWLINE_De tidligste spor av mennesker p\xc3\xa5 Man kan bli funnet s\xc3\xa5 langt tilbake som til den mesolittiske tiden, ogs\xc3\xa5 kjent som mellomsteinalderen. De f\xc3\xb8rste bosettere levde i sm\xc3\xa5 enheter som fant ly under avsatser i klippene og i naturlige huler. De var jegere og samlere som skaffet f\xc3\xb8de med jakt og fiske. De brukte sm\xc3\xa5 redskaper lagd av flintstein eller bein, og disse har blitt avdekket via arkeologiske unders\xc3\xb8kelser langs kysten. Disse gjenstandene blir oppbevart og til dels utstilt ved Manx nasjonale museum i Douglas._NEWLINE_Den neolittiske tiden markerte begynnelsen av kunnskapen av jordbruk, bedre redskaper i stein og keramikk. Det var i denne tiden at beboerne p\xc3\xa5 Man begynte \xc3\xa5 reise megalittiske monumenter, og eksempler kan bli funnet ved Cashtal yn Ard i n\xc3\xa6rheten av Maughold, King Orry's Grave (Kong Orrys grav) i Laxey, steinsirklene p\xc3\xa5 Mull Hill (eller Meayll Hill) i n\xc3\xa6rheten av Cregneash, og Ballaharra-steinene i St John's (rett ved siden av Tynwald). Megalittkulturen var ikke ener\xc3\xa5dende i denne tiden; det var ogs\xc3\xa5 den lokale kulturen ved Ronaldsway, foruten Bannkulturen som er blitt dateret til mellom 5500 og 3800 f.Kr. og som omfattet b\xc3\xa5de nordlige Irland og Man._NEWLINE_I bronsealderen ble de store fellesgravene fra den megalittiske tid erstattet med mindre gravhauger. Likene ble lagt i graver foret med flate steiner dekorert med ornamenter. Disse gravhaugene skapte varige mark\xc3\xb8rer i landskapet.\n_START_SECTION_\nKeltisk innvandring fra Britannia og Irland\n_START_PARAGRAPH_\nJernalderen markerte begynnelsen p\xc3\xa5 keltiskspr\xc3\xa5klig kulturinnflytelse p\xc3\xa5 Man. Store bygdeborger ble anlagt p\xc3\xa5 h\xc3\xb8ydedrag i landskapet og mindre borger p\xc3\xa5 forh\xc3\xb8yninger ute p\xc3\xa5 kystklippene. Som bosteder ble det bygget store rundhus i t\xc3\xb8mmer._NEWLINE_Det er sannsynlig at de f\xc3\xb8rste keltere som bosatte seg, var britoniske stammer fra Britannia p\xc3\xa5 fastlandet. Den langvarige historien p\xc3\xa5 Man i den britonske tiden ligger stort sett i m\xc3\xb8rke. Det er ikke kjent om romerne noen gang gikk i land p\xc3\xa5 \xc3\xb8ya, og om de s\xc3\xa5 gjorde, m\xc3\xa5 det ha v\xc3\xa6rt kortvarig, for det er sikkert at de aldri erobret den. Det har v\xc3\xa6rt spekulert om Man ble siste tilfluktssted for druider og andre flyktninger fra Anglesey etter Gnaeus Julius Agricola, den romerske guvern\xc3\xb8r av Britannia, angrep Anglesey i \xc3\xa5r 60 e.Kr., massakrerte folk der og \xc3\xb8dela helligdommene. Den beste nedtegnelse av noen hendelse f\xc3\xb8r nordboere kom til Britannia, er tilskrevet B\xc3\xa1et\xc3\xa1n mac Cairill, konge av Ulster, p\xc3\xa5 slutten av 500-tallet (skj\xc3\xb8nt det er en viss tvil om disse hendelsene egentlig viser til Manaw Gododdin mellom fjordene Clyde og Forth i dagens Skottland). Selv om den angivelige erobringen av de to \xc3\xb8yene Man og Anglesey av Edwin av Northumbria i \xc3\xa5r 616 faktisk skjedde, kan det ikke ha f\xc3\xb8rt til varige resultater. Da britonene ble drevet fra kysten av Cumberland og Lancashire kort tid etter, kan de neppe ha klart \xc3\xa5 holde p\xc3\xa5 Man vest for disse kystene. Man kan bare spekulere om Ecgfrith av Northumbria og hans menn ogs\xc3\xa5 midlertidig var innom og herjet p\xc3\xa5 Man, da de i 684 la landomr\xc3\xa5der \xc3\xb8de i Irland fra Dublin til Drogheda._NEWLINE_Det er generelt antatt at irsk invasjon eller utvandring dannet grunnlaget for moderne mansk spr\xc3\xa5k (som er sv\xc3\xa6rt likt irsk). Denne innvandringen fra Irland skjedde antagelig p\xc3\xa5 400-tallet. Dette er \xc3\xa5penbart i spr\xc3\xa5kendringene, slik de kan leses av i oghaminskripsjoner. Overgangen mellom mansk brytonsk (som walisisk) og mansk g\xc3\xa6lisk (et goideliske spr\xc3\xa5k som har forblitt n\xc3\xa6rt beslektet med irsk g\xc3\xa6lisk og skotsk g\xc3\xa6lisk), kan ha v\xc3\xa6rt gradvis. Det er fortsatt diskutert om dagens mansk er bevart fra f\xc3\xb8r-norr\xc3\xb8n tid eller om det reflekterer en lingvistisk gjeninnf\xc3\xb8ring etter den norr\xc3\xb8ne innvandringen. Fremtidig forskning vil kunne kaste mer lys over studiene av landskapet, stedsnavn og eiendomsforhold._NEWLINE_Tradisjonen tilskriver Mans konvertering til kristendommen til sankt Maughold (Maccul), en irsk misjon\xc3\xa6r som har f\xc3\xa5tt et sogn p\xc3\xa5 Man oppkalt etter seg. \xc3\x98yas navn, Man eller Mann, er avledet fra den britonske og g\xc3\xa6liske sj\xc3\xb8guden Manann\xc3\xa1n, som blant annet styrte t\xc3\xa5ken, og det er han som hyller \xc3\xb8ya inn i t\xc3\xa5ke som beskyttelse mot landets fiender.\n_START_SECTION_\nNorsk dominans\n_START_PARAGRAPH_\nI l\xc3\xb8pet av perioden med norsk dominans er det to hovedepoker, den f\xc3\xb8r erobringen av Man av Godred Crovan i 1079, og den andre etter denne. Krig og urolig styre karakteriserer den tidligste epoken; den andre opplevde relativt sett mer fredelig tid._NEWLINE_Mellom 800 og 815 kom norr\xc3\xb8ne vikinger seilende innom Man, hovedsakelig for plyndring, men mellom 850 og 990 begynte de \xc3\xa5 bosette seg p\xc3\xa5 \xc3\xb8ya i et s\xc3\xa5pass stort antall at hele \xc3\xb8ya ble underkastet norr\xc3\xb8nt styre, da under de mektige jarlene av Orkn\xc3\xb8yene._NEWLINE_Det ble preget mynter p\xc3\xa5 Man i \xc3\xa5rene mellom 1025 og 1065. Disse manske myntene ble preget fra en importert type 2 hiberno-norr\xc3\xb8n pregestempel fra Dublin. Hiberno-norr\xc3\xb8ne mynter hadde blitt f\xc3\xb8rst preget under Sigtrygg Silkeskjegg, konge av Dublin. Dette antyder muligens at Man kan ha v\xc3\xa6rt underkastet Dublin, eller iallfall preget av den relative korte avstanden mellom Dublin og Man._NEWLINE_I 1098 kom den norske kongen Magnus Berrf\xc3\xb8tt med en stor fl\xc3\xa5te til Hebridene og gjenopprettet den norske kongelige autoriteten. Skottland ble tvunget til \xc3\xa5 anerkjenne den overh\xc3\xb8yhet som Norge hadde over Hebridene og Man. If\xc3\xb8lge blant annet Orkn\xc3\xb8yingenes saga ble den skotske kongen enig om \xc3\xa5 frafalle rettighetene til alle \xc3\xb8yene p\xc3\xa5 vestkysten som man kan seile innenfor. I henhold til Snorre Sturlasons saga om kongen ville Magnus Berrf\xc3\xb8tt ogs\xc3\xa5 innordne halv\xc3\xb8ya Kintyre i Argyll. Han fikk deretter dratt et skip med seg selv om bord over det smaleste delen av halv\xc3\xb8ya. Til tross for at historien kan v\xc3\xa6re oppdiktet vitner den likevel om den eksisterende territoriale og kulturelle enheten mellom kysten av Argyll, Hebridene og Man. Hensikten med Magnus Berrf\xc3\xb8tts tilstedev\xc3\xa6relse i Irskesj\xc3\xb8en var \xc3\xa5 styrke den norske enheten i regionen og bevare forbindelsen til Norge. Sentralt her sto Man og kong Magnus synes \xc3\xa5 ha v\xc3\xa6rt den f\xc3\xb8rste som bygget en festning p\xc3\xa5 det stedet hvor Peel Castle st\xc3\xa5r i dag, antagelig i t\xc3\xb8mmer, for Snorre nevner at han fikk skaffet t\xc3\xb8mmer fra Galloway. Muligens reiste han ogs\xc3\xa5 en mindre festning p\xc3\xa5 motsatt side av \xc3\xb8ya, omtrent p\xc3\xa5 det strategiske sted hvor Castle Rushen i Castletown st\xc3\xa5r i dag. Etter kongens d\xc3\xb8d i 1103 ble den norske stormaktsambisjonene i Irskesj\xc3\xb8en brutt og tilsvarende ble den norske myndigheten._NEWLINE_Erobreren Godred Crovan var \xc3\xb8yensynlig en bemerkelsesverdig mann, skj\xc3\xb8nt lite informasjon er tilgjengelig om ham. I henhold til Chronicon Manniae (eller Kr\xc3\xb8niken om kongene av Mann og \xc3\x98yene) la han Dublin under seg og en stor del av Leinster, og han holdt skottene i en slik underkastelse at ingen som bygde et skip torde \xc3\xa5 sett inn mer enn tre bolter. Minnet om en slik hersker ville sannsynligvis bli videref\xc3\xb8rt i folkeminnetradisjonen, og det synes sannsynlig at han er den personen som blir minnet i den manske legenden under navnet kong Gorse eller kong Orry. Godred Crovan skapte konged\xc3\xb8mmet Mann og \xc3\x98yene en gang rundt 1079, og de s\xc3\xb8rvestlige \xc3\xb8yene i hva som i dag er Skottland var inkludert i riket som varte fram til 1164 da det ble delt i to mindre konged\xc3\xb8mmer._NEWLINE_\xc3\x98yene som var under hans styre ble kalt for Su\xc3\xb0reyjar, \xe2\x80\x98S\xc3\xb8r\xc3\xb8yene\xe2\x80\x99 > Sodor ettersom \xc3\xb8yene l\xc3\xa5 s\xc3\xb8r for Norge og Nor\xc3\xb0reyjar, \xe2\x80\x98Nord\xc3\xb8yene\xe2\x80\x99, det vil si Orkn\xc3\xb8yene og Shetlands\xc3\xb8yene, og de ble besto av Hebridene, og av alle de mindre \xc3\xb8yene i vestlige Skottland, sammen med Man. Ved en senere dato tok hans etterf\xc3\xb8lgere tittelen Rex Manniae et Insularum (Kong av Mann og \xc3\x98yene). Konged\xc3\xb8mmets hovedsete synes \xc3\xa5 ha v\xc3\xa6rt p\xc3\xa5 St Patrick's Isle, som Magnus Berrf\xc3\xb8tt tidligere hadde gjort til sitt hovedkvarter._NEWLINE_Forholdene mellom de norr\xc3\xb8ne innflytterne og den mansktalende befolkningen synes \xc3\xa5 ha v\xc3\xa6rt stort sett fredelig og sameksisterende. Etter som de norr\xc3\xb8ne ble kristne fortsatte de den stedegne tradisjonen med \xc3\xa5 hogge store steinkors, manxkors, men blandet egen norr\xc3\xb8ne mytologi med kristne motiver. Et av de mange korsene som er funnet i omr\xc3\xa5det Maughold, oppkalt etter sankt Maughold, Mans egen skytsengel, har motiver fra sagnene om Sigurd F\xc3\xa5vnesbane. Minneruner som var inngravert p\xc3\xa5 korsene knytter norr\xc3\xb8ne navn med keltiske navn, noe som beviser at de to folkene giftet seg med hverandre og ble til ett. Flere manxkors med tosidig bakgrunn har blitt funnet ved sognekirkene i Maughold, Kirk Andreas, Jurby, Kirk Michael og Old Kirk Braddan, og de er i dag bevart i Manx museum.\n_START_SECTION_\nSodor og Man bisped\xc3\xb8mme\n_START_PARAGRAPH_\nI 1152 sendte Mans konge, Olav Godredsson, kalt for Olav Kleining som s\xc3\xb8nn av Godred Crovan, sin s\xc3\xb8nn Godred II Olavsson til Norge for gi sin hyllest til den norske kongen. Da samme \xc3\xa5ret ble pavens legat Nicholas Breakspear sendt til Norge for \xc3\xa5 organisere et erkebisped\xc3\xb8mme for Norge og kongerikets omr\xc3\xa5det i Nidaros. Det geistlige omr\xc3\xa5det, etablert 1153, ble omfattende: Norge, Island, Gr\xc3\xb8nland, F\xc3\xa6r\xc3\xb8yene, Orkn\xc3\xb8yene, Shetland og S\xc3\xb8r\xc3\xb8yene som omfattet Hebridene, Mull, Islay, Kintyre og hvor Man var det sted som l\xc3\xa5 desidert lengst s\xc3\xb8r._NEWLINE_Den f\xc3\xb8rste erkebiskopen ble Jon Birgersson som utpekte nordmannen Ragnvald som biskop for Su\xc3\xb0reyjar (Sudreys = S\xc3\xb8r\xc3\xb8yene) i motsetningen til Nor\xc3\xb0reyjar, de nordlige \xc3\xb8yene Orkn\xc3\xb8yene og Shetland. Samtidig hadde Roger de Pont L'Ev\xc3\xaaque, nylig utnevnt erkebiskop av York, utnevnt en Gamaliel til samme posisjon, men denne reiste aldri nordover. Det samme \xc3\xa5ret hadde Olav Kleining invitert abbed Ivo av Furness til Man for \xc3\xa5 s\xc3\xb8ke dennes r\xc3\xa5d i valget av den f\xc3\xb8rste biskopen for Man. Under Ivos bes\xc3\xb8k ble han gitt landomr\xc3\xa5der for \xc3\xa5 etablere en kloster p\xc3\xa5 Man, Rushen Abbey, etablert 1154. De f\xc3\xb8rste munkene ved klosteret kom fra klosteret Furness Abbey i Cumbria i nordlige England, men kommende munker ble etter hvert rekruttert lokalt._NEWLINE_Olav Godredsson ut\xc3\xb8vde betydelig makt og myndighet, og i henhold til Kr\xc3\xb8niken om kongene av Mann og \xc3\x98yene, som ble skrevet p\xc3\xa5 Rushen Abbey, opprettholdt han en slik n\xc3\xa6r allianse med kongene av Irland og Skottland at ingen v\xc3\xa5get \xc3\xa5 forstyrre hans \xc3\xb8ykonged\xc3\xb8mme i l\xc3\xb8pet av hans regime. Mens Godred Olavsson var i Norge ble hans far myrdet av sin fetter Ragnvald p\xc3\xa5 Man. Godred Olavsson kom tilbake til Man med sin biskop Ragnvald som ble i fire \xc3\xa5r f\xc3\xb8r han dro tilbake til Norge. I henhold til Kr\xc3\xb8niken om kongene av Mann og \xc3\x98yene bestemte han at en tredjedel av kirkesognene skulle bli gitt til biskopen, noe som viser at den geistlige oppdelingen i sogn allerede eksisterte._NEWLINE_Det norske bisped\xc3\xb8mmet Sodor (inkludert Man) ble grunnlagt i 1154 og dekket da Hebridene og de andre \xc3\xb8yene langs vestkysten av Skottland. Det opprinnelige norr\xc3\xb8ne navnet var som nevnt Su\xc3\xb0reyjar, S\xc3\xb8r\xc3\xb8yene, som siden ble forvansket til Sodor. Bispesetet ble lagt St Patrick's Isle. Her, ved utl\xc3\xb8pet av elven Neb som ga en lun havn, og hvor byen Peel vokste fram, ble \xc3\xb8yas eneste katedral bygget innenfor festningsmurene til Peel Castle. Godred II Olavsson (regjerte 1153\xe2\x80\x931158), som for en kort tid ogs\xc3\xa5 hersket over Dublin, som et resultat av en strid med Somerled, herskeren av Argyll, tapte i 1156 de mindre \xc3\xb8yene utenfor kysten av Argyll, og som da ogs\xc3\xa5 falt utenfor jurisdiksjonen til biskopen av Sodor og Man.\n_START_SECTION_\nTapet av selvstendigheten\n_START_PARAGRAPH_\nI 1313, ble festningen Castle Rushen i Castletown beleiret, delvis \xc3\xb8delagt og erobret av den skotske kongen Robert Bruce, men han klarte ikke \xc3\xa5 holde p\xc3\xa5 den. I en forvirrende periode var Man en kasteball mellom b\xc3\xa5de Skottland og England hvor begge land krevde overherred\xc3\xb8mme over \xc3\xb8ya. Striden endte med at de engelske kongene dominerte Skottland og \xc3\xb8ya ble bevilget til ulike engelske adelsmenn. Festningen ble da betydelig ombygget og utvidet som et festningshode p\xc3\xa5 \xc3\xb8ya. Det \xc3\xb8stlige t\xc3\xa5rnet, porthuset og den ytre muren var tillegg som kom til p\xc3\xa5 1300-tallet og framover._NEWLINE_Den engelske kongen Henrik IV bevilget Man til Sir John Stanley i 1405 under betingelsen av en betaling av to jaktfalker for den arvelige rettighet til \xc3\xa5 skattlegge \xc3\xb8ya. Stanley-dynastiet varte fram til 1736. Den mest betydelige lord av Man var James Stanley, 17. jarl av Derby, som sammen med grevinne Charlotte de la Tremouille, holdt Man og festningen som et av de siste rojalistiske befestninger under Den engelske borgerkrigen. James Stanley dro til det engelske fastlandet for \xc3\xa5 sloss for den rojalistiske saken, men ble tatt til fange og senere henrettet i oktober 1651. Grevinne Charlotte holdt festningen fram til oktober samme \xc3\xa5r da et mansk oppr\xc3\xb8r, ledet av manxmannen Illiam Dhone (William Christian) (1608\xe2\x80\x931663), tvang henne til overgi festningen til de parlamentariske styrkene."